Deon Meyer se ‘Bottervisse in die jêm’ dié Sondag op kykNETSedert einde Januarie skuif kykNET-kykers elke Sondagaand voor die kassie in vir die gewilde #JouSondagDrama-rolprentreeks. Flieks soos Desember, Stille nag en Vat ŉ kans en Boesman, my seun, het reeds verskyn. Vandeesweek hervat die reeks met Bottervisse in die jêm, ŉ fliek geskoei op ŉ gelyknamige kortverhaal uit die pen van die bekroonde skrywer, Deon Meyer. Die kanaal se oogmerk met dié projek is om uiteenlopende skrywers van alle agtergronde en ervaringsvelde die geleentheid te gee om draaiboeke te skryf, hul bestaande verhoogtekste te verwerk vir dié formaat, of om oorspronklike draaiboeke te skryf. Verskeie gesoute regisseurs asook regisseurs wat hul debuut maak, is die geleentheid gegee om hul slag met regie te wys. Kykers kan uitsien na uiteenlopende temas en genres. Die ernstiger dramas (Die dag is bros en Stille nag) word afgewissel met ligter romantiese komedies (Vat ŉ kans) en komedies (Die skandaal). Daarby is die vervaardigers, Soné Combrinck en Deon Opperman, baie opgewonde oor die skryftalent van Candice Johannes (Draadloos) en Lize Vosloo (Desember). Die rolverdeling is deurlopende ensemblewerk en sluit in Marius Weyers, Sandra Prinsloo, Franci Swanepoel, Simon Bruinders, Amalia Uys, Leandie du Randt Bosch, Shaleen Surtie-Richards en Armand Aucamp. Jonger talent soos dié van die tienjarige Dirk Jacobs en Ian Roelofs is ook gebruik. Op Sondag 17 Februarie word Bottervisse in die jêm uitgesaai. Die verhaal handel oor ŉ siniese kunstenaar, Christo Nienaber (Stiaan Smith), wat ŉ nuwe lus vir die lewe ontdek. Sy gebroke wêreld word omgekeer wanneer ŉ klein wysneusseuntjie, Buks Barnard (Dirk Jacobs), onverwags en ongenooid by Christo se tuisstudio opdaag en hy gekonfronteer word met emosies en herinneringe van die verlede en sy soeke na heelword. Nadia Valvekens, Leandie du Randt Bosch, Schelaine Bennett, Elizca Coetzer, Kyle Grant, Paula Davids en Runaldo Hendricks is ook in die fliek te sien. Die draaiboek en verwerking is deur Deon Opperman gedoen en Marisa Drummond het die regie behartig. Skakel Sondag om 20:00 in op kykNET, DStv-kanaal 144, vir #JouSondagDrama.